Obec Heľpa v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a ustanoveniami § 29, 36, 43, 59, 83 zákona 582/2004 Zb. o miestnych daniach a miestnom poplatku za komunálne odpady a drobné stavebné odpady vydáva

 VŠEOBECNE ZÁVÄZNÉ NARIADENIE
č.     3/2016
o miestnych daniach  a miestnom poplatku 
za komunálne odpady a drobné stavebné odpady

Obecné zastupiteľstvo v Heľpe na základe § 6 a § 11 zák. SNR č. 369/1990 Zb. o obecnom zriadení v znení neskorších zmien a doplnkov a v nadväznosti na  § 98 zák.   č. 582/2004 Z. z. o miestnych daniach a miestnom poplatku za komunálne odpady a drobné stavebné odpady  v znení neskorších zmien a doplnkov a zákona č. 563/2009 Z. z. o správe daní (daňový poriadok) a o zmenách  v  sústave územných finančných orgánov v znení neskorších zmien a doplnkov  v y d á v a  toto všeobecne záväzné nariadenie o miestnych daniach a miestnom poplatku za komunálne odpady a drobné stavebné odpady na území obce  Heľpa.

§ 1
Úvodné  ustanovenia

(1) Toto všeobecne záväzné nariadenie ustanovuje druhy miestnych daní a miestneho poplatku za komunálne odpady a drobné stavebné odpady, ktoré sa vyberajú počas roka, jednotlivé sadzby ,  vznik a zánik povinnosti platenia, ďalej ustanovuje ohlasovaciu povinnosť o vzniku a zániku daňovej a poplatkovej  povinnosti, splatnosť daní a poplatku,  úľavy a  oslobodenia od platenia , spôsob, formu a miesto pre zaplatenie daní a poplatku a  aj  ďalšie náležitosti vyberania miestnych daní a poplatku na území obce Heľpa.

(2) Obec Heľpa vyberá na spravovanom území, ktorým je celé územie obce Heľpa, tieto miestne dane:
a)	daň z nehnuteľnosti
b)	daň za psa
c)	daň za užívanie verejného priestranstva,
d)	daň za ubytovanie,
e)	daň za nevýherné hracie prístroje
f)	daň za predajné automaty
a miestny poplatok za komunálne odpady a drobné stavebné odpady

ČASŤ PRVÁ
Daň z nehnuteľnosti

§ 2 
Úvodné ustanovenia

1/ Zdaňovacím obdobím pre účely tohto všeobecne záväzného  nariadenia je kalendárny rok.    /§ 3 cit. zák./
	
2/  Správu dane z nehnuteľností vykonáva Obec Heľpa prostredníctvom Obecného úradu v Heľpe.  
3/ Správca dane nemôže v individuálnych prípadoch vykonať opatrenia na odstránenie tvrdostí, ktoré by mohli vzniknúť z cit. zákona.

§ 3
Predmet dane

	1/ Predmetom dane z pozemkov sú všetky pozemky  v kat. území obce Heľpa v nasledovnom členení:
a/ orná pôda, chmeľnice, vinice, ovocné sady, trvalé trávne porasty
b/ záhrady
c/ zastavané plochy a nádvoria, ostatné plochy
d/ lesné pozemky, na ktorých sú hospodárske lesy, rybníky s chovom rýb a ostatné hosp.                                                                   využívané vodné plochy
e/ stavebné pozemky

§ 4
Základ dane

1/  Základom dane z pozemkov pre pozemky druhu orná pôda, chmeľnice, vinice, ovocné sady a trvalé trávne porasty je hodnota pozemku bez porastov určená vynásobením výmery pozemkov v m2  a hodnoty pôdy za 1 m2 uvedenej v prílohe č. 1 zákona  582/2004 .

Hodnota pôdy bez porastov podľa prílohy č. 1 cit. zákona  je pre obec Heľpa nasledovná:
-	orná pôda  0,1434 eur/m2
-	trvalý trávny porast  0,0205 eur/m2

2/  Základom dane z pozemkov pre lesné pozemky, na ktorých sú hospodárske lesy, rybníky s chovom rýb a za ostatné hospodársky využívané vodné plochy je hodnota pozemku určená vynásobením výmery pozemkov v m2 a hodnoty pozemku zistenej na 1 m2  podľa platných predpisov o stanovení všeobecnej hodnoty majetku / zák. 382/2004 a 492/2004 Z .z./.

3/ Základom dane z pozemkov pre pozemky druhu záhrady, zastavané plochy a nádvoria, ostatné plochy a stavebné pozemky  a  je hodnota pozemku určená vynásobením výmer pozemkov v m2  a hodnoty pozemkov za 1 m2 uvedenej v prílohe č. 2 zákona č. 582/2004.
 
Hodnota pozemku podľa uvedenej prílohy je pre obec Heľpa stanovená nasledovne:
- záhrady, zastavané plochy a nádvoria a ostatné plochy  1,85 eur/m2
- stavebné pozemky 18,58 eur/m2

4/ Základom dane zo stavieb je výmera zastavanej plochy v m2 . Zastavanou plochou sa rozumie pôdorys stavby na úrovni najrozsiahlejšej nadzemnej časti stavby, pričom sa do zastavenej plochy nezapočítava prečnievajúca časť konštrukcie stavby.

5/ Základom dane z bytov je výmera podlahovej plochy bytu alebo nebytového priestoru v m2  

6/ Výpočet  sa musí prevádzať vždy k 1. januáru zdaňovacieho obdobia.

§ 5
Sadzba  dane  z pozemkov

1.	Ročná sadzba dane z pozemkov uvedených v § 3 tohto VZN  je 0,35 % zo základu dane.

§ 6
Sadzba  dane  zo  stavieb

	1/  Upravená ročná sadzba dane zo stavieb  za každý aj začatý m2 zastavanej plochy   v súlade s ust. § 12 ods. 2 cit. zák. je:
a/ 0,060 eur  za stavby na bývanie a drobné stavby, ktoré majú doplnkovú funkciu pre hlavnú stavbu,
b/ 0,060 eur za stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu,
c/  0,250 eur za chaty a stavby na individuálnu rekreáciu,    
d/ 0,250 eur za samostatne stojace garáže, 
e/ 0,250 eur za stavby hromadných garáží, 
f/ 0,250 eur za stavby hromadných garáží umiestnené pod zemou, 
g/ 0,600 eur za priemyselné stavby, stavby slúžiace energetike, stavby slúžiace stavebníctvu, stavby využívané na skladovanie vlastnej produkcie vrátane stavieb na vlastnú administratívu,
h/ 1,000 eur za stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a zárobkovou činnosťou,
i/ 0,350 eur za ostatné stavby, neuvedené v písmenách a)   až h).    

	2/ Ak stavba slúži na viaceré účely, na ktoré sú určené rôzne sadzby dane podľa odseku 1   a príplatok za podlažie podľa odseku 3, pomerná časť základu dane sa zistí ako pomer podlahovej plochy časti stavby využívanej na jednotlivý účel využitia k celkovej podlahovej ploche stavby /§ 12 ods. 6 cit. zák./.

	3/ Upravená ročná sadzba dane zo stavieb podľa odseku 1 sa  určuje  pri viacpodlažných stavbách na 0,05 eur za  každé ďalšie podlažie okrem prvého nadzemného podlažia. /§ 12 ods. 3 cit. zák./.

	4/ Na zaradenie stavby podľa odseku 1 je rozhodujúci účel jej využitia k 1. januáru zdaňovacieho obdobia.
§ 7
Sadzba dane z bytov

	1/  Upravená ročná sadzba dane za každý aj začatý m2 podlahovej plochy bytu a nebytového priestoru v bytovom dome je 0,060 eur.

§ 8
Oslobodenie od  dane a zníženie dane

1/ Obec pri oslobodení od dane a znížení dane z nehnuteľností zvyšuje vekovú hranicu občanov uvedenú v § 17 ods. 2 a 3 zákona o miestnych daniach a poplatku zo 62 rokov na 70 rokov.
	
2/ Správca dane - Obec Heľpa poskytne daňové úľavy v prípadoch uvedených v § 17 ods. 1-3 zák. SNR č. 582/2004 Zb.  a to v nasledovnom rozsahu :

a/ pozemky vo vlastníctve právnických osôb, ktoré nie sú založené alebo zriadené na podnikanie, 
b/ pozemky,  na ktorých sú cintoríny, kolumbáriá, urnové háje a rozptylové lúky,

c/ lesné pozemky od nasledujúceho roka po vzniku holiny do roku plánovaného začatia výchovnej ťažby,

d/ na pozemky, ktorých hospodárske využívanie je obmedzené vzhľadom na podkopanie, ich umiestnenie v oblasti dobývacích priestorov alebo pásiem hygienickej ochrany vody II. a III. stupňa, ochranu a tvorbu životného prostredia, ich postihnutie ekologickými katastrofami, na pozemky rekultivované investičným zúrodňovaním, na rokliny, výmole, vysoké medze s kroviskami alebo kamením, brehové porasty a iné plochy stromovej a krovinatej vegetácie na nelesných pozemkoch s pôdoochranou, ekologickou alebo krajinotvornou funkciou sa poskytuje daňová úľava vo výške 50 %  vyrubenej dane /§ 17 ods.2 cit. zák./.

e/ na pozemky, ktorých vlastníkmi sú fyzické osoby staršie ako 70 rokov,  ak tieto pozemky slúžia výhradne  len na ich osobnú potrebu sa poskytuje daňová úľava vo výške 50 % vyrubenej dane /§ 17 ods. 2 cit. zák./,

f/ na  stavby na trvalé bývanie vo vlastníctve fyzických osôb starších ako 70 rokov, ktorí žijú v rodinnom dome sami, bez iných rodinných príslušníkov sa poskytuje daňová úľava vo výške  50 % vyrubenej dane / § 17 ods. 3d cit. zák./,

g/ na  stavby na trvalé bývanie vo vlastníctve držiteľov preukazu fyzickej osoboy s ťažkým zdravotným postihnutím alebo držiteľov preukazu fyzickej osoby s ťažkým zdravotným postihnutím so sprievodcom sa poskytuje daňová úľava percentuálnym pomerom voči ostatným prihláseným na trvalom pobyte /§ 17 ods. 3d cit. zák./,

h/  na garáže vo vlastníctve držiteľov preukazu fyzickej osoby s ťažkým zdravotným postihnutím alebo držiteľov preukazu fyzickej osoby s ťažkým zdravotným postihnutím o sprievodcom, ktoré slúžia pre motorové vozidlo používané na ich dopravu sa poskytuje daňová úľava vo výške  100 % vyrubenej dane  /§ 17 ods. 3e cit. zák./.

3/ Daňová úľava sa poskytuje výlučne až po predložení nasledovných podkladov :
- vyjadrenie príslušného orgánu štátnej správy  k §  8 ods.1 b/, c/ tohto VZN
- posúdenie zdravotného stavu obyvateľov / ZŤP /  k § 8 ods.1 f/, g/,h/ tohto VZN
- občiansky preukaz   k § 8 ods.1 e/, f/  tohto VZN

4/ Daňové úľavy sa poskytujú za splnenia zákonných podmienok a podmienok uvedených v tomto VZN s účinnosťou od 1.1.2017.

ČASŤ DRUHÁ
Daň za psa

§ 9
Predmet poplatku

Daň za psa sa platí za  psa staršieho ako 6 mesiacov /§ 22 ods. 1 cit. zákona/.

§ 10
Daňovník
 
Daň platí fyzická alebo právnická osoba, ktorá je:
a/ vlastníkom psa alebo
b/ držiteľom psa, ak sa nedá preukázať, kto psa vlastní. 

§ 11
Oslobodenie

(1)	Daň sa neplatí za psa, ktorého používa na sprevádzanie alebo ochranu nevidomá osoba, dôchodca, bezvládna osoba a držiteľ preukazu ZŤP/S a ZŤP. 
(2)	Obec môže na základe písomnej žiadosti daňovníka túto sumu v závažných a dostatočne odôvodnených prípadoch znížiť, prípadne úplne odpustiť.

§ 12
Sadzba dane
 
Základná sadzba dane je 3,00 eur ročne za jedného psa.

ČASŤ TRETIA
Daň za nevýherné  hracie prístroje

§ 13
Predmet dane

    Daň sa platí za umiestnenie mechanických a elektronických prístrojov a automatov na zábavné hry, do ktorých sa na začatie a pokračovanie hry vkladajú mince alebo bankovky v tuzemskej mene, pričom prístroj nevydáva peňažnú výhru. 

§ 14
Daňovník

    Daňovníkom je fyzická a právnická osoba, ktorá nevýherný hrací prístroj umiestnila alebo prevádzkuje.

§ 15
Oznamovacia povinnosť

     Daňovník je povinný pred umiestnením uvedeného zariadenia túto skutočnosť oznámiť na obecný úrad.
     Obecný úrad v jednotlivom prípade rozhodne vo vzťahu ku komu a v akej výške bude uplatňovať daň, o čom tento subjekt písomne upovedomí.

§ 16
Sadzba dane

1/   Sadzba dane je 360,00 eur ročne za jeden nevýherný hrací prístroj.
2/  Sadzba dane za mechanické prístroje /biliard, stolný tenis, stolný hokej, šípky/ sa stanovuje na 40,00 eur ročne za každý prístroj.  

§ 17
Daňová povinnosť

    Daňová povinnosť vzniká dňom umiestnenia nevýherného  hracieho prístroja v priestoroch prístupných verejnosti v obci. 

ČASŤ ŠTVRTÁ
SPOLOČNÉ USTANOVENIA K DANI Z NEHNUTEĽNOSTI, K DANI ZA PSA, K DANI  ZA NEVÝHERNÉ HRACIE PRÍSTROJE
    
						§ 18
Spoločné ustanovenia

1/ Priznanie k dani z nehnuteľnosti, k dani za psa, k dani za nevýherné hracie prístroje je daňovník povinný podať do 31. januára zdaňovacieho obdobia, v ktorom mu vznikla daňová povinnosť k týmto daniam alebo niektorej z nich podľa stavu k 1. januáru zdaňovacieho obdobia.

2/ Ak vznikne daňová povinnosť k dani za psa, k dani za nevýherné hracie prístroje v priebehu zdaňovacieho obdobia, daňovník je povinný podať priznanie k dani , ku ktorej vznikla povinnosť, najneskôr do 30 dní odo dňa vzniku tejto daňovej povinnosti.

3/ Ak daňovník, ktorý nadobudne nehnuteľnosť vydražením v priebehu zdaňovacieho obdobia, je povinný podať priznanie do 30 dní odo vzniku daňovej povinnosti. Pri nadobudnutí nehnuteľnosti dedením v priebehu roka daňová povinnosť dedičovi vzniká prvým dňom mesiaca nasledujúceho po dni, v ktorom sa dedič stal vlastníkom nehnuteľnosti na základe právoplatného osvedčenia o dedičstve alebo rozhodnutia o dedičstve.

4/ Ak daňovník podal priznanie k dani z nehnuteľnosti, k dani za psa a k dani za nevýherné hracie prístroje a daňová povinnosť k niektorej z týchto daní vznikne alebo zanikne v priebehu zdaňovacieho obdobia, je povinný podať čiastkové priznanie najneskôr do 30dní odo dňa vzniku alebo zániku daňovej povinnosti. V čiastkovom priznaní je daňovník povinný uviesť len zmeny oproti dovtedy podanému priznaniu k týmto daniam.

5/ Daň z nehnuteľnosti, daň za psa a daň za nevýherné hracie prístroje  vyrubí správca dane každoročne podľa stavu k 1. januáru na celé zdaňovacie obdobie jedným rozhodnutím.

6/ Ak dôjde k zmene daňovej povinnosti podľa ods. 2,3 a 4, správca dane vyrubí rozhodnutím pomernú časť dane.

7/ Ak daň z nehnuteľnosti, daň za psa, daň za nevýherné hracie prístroje nepresiahne sume   16 € je splatná do 15 dní odo dňa nadobudnutia právoplatnosti rozhodnutia, ak je vyššia správca dane povolí platenie dane v splátkach určených správcom dane v rozhodnutí, ktorým sa vyrubuje daň. Daňovník môže vyrubenú daň, ktorá bola rozhodnutím obce určená v  splátkach, zaplatiť aj naraz najneskôr v lehote splatnosti prvej splátky.

ČASŤ PIATA
Daň za užívanie verejného priestranstva

§ 19
Predmet dane

1/   Verejným priestranstvom obce Heľpa pre účely tohto všeobecne záväzného nariadenia je:
-     najmä cesta,  miestna komunikácia,  námestie,  chodník,  trhovisko  a pod.
-	všetky verejnosti prístupné pozemky v obci, okrem tých, ktoré sú vo vlastníctve      fyzických alebo právnických osôb s výnimkou pozemkov vo vlastníctve obce, alebo ku ktorým majú tieto osoby právo hospodárenia.

2/ Predmetom dane je osobitné užívanie verejného priestranstva, ktorým sa rozumie umiestnenie zariadenia slúžiaceho na poskytovanie služieb, umiestnenie stavebného, predajného zariadenia,  cirkusu,  lunaparku a  iných atrakcií, umiestnenie skládky,  trvalé parkovanie vozidla mimo stráženého parkoviska a  pod.

3/  Trvalým parkovaním vozidla mimo stráženého parkoviska sa rozumie vyhradenie priestoru z verejného priestranstva  ako parkovisko pre určité vozidlo alebo vozidlá právnickej alebo fyzickej osoby a tiež súvislé státie vozidlom /motorové vozidlo,  obytný príves/ na tom istom mieste.

§ 20
Daňovník

    Daň  platia právnické a fyzické osoby, ktoré osobitne užívajú verejné priestranstvo v obci na účely uvedené v § 20  tohto všeobecne záväzného nariadenia.

§ 21
Oznamovacia povinnosť
 
Daňovník je povinný osobne alebo písomne oznámiť na Obecný úrad v Heľpe užívanie verejného priestranstva:  
- pri prechodnom užívaní verejného priestranstva najneskôr 1 deň pred začatím užívania verejného   priestranstva,
- pri skládkach najneskôr v deň umiestnenia skládky.

§ 22
Oslobodenie od dane

1/ Daň sa neplatí za kultúrnu a športovú akciu usporiadanú na verejnom priestranstve bez vstupného alebo za akciu, ktorej výťažok je určený na charitatívne a verejnoprospešné účely. 

2/  Okrem toho sa poplatok neplatí v nasledovných prípadoch : 
    a/ za trvalé parkovanie motorových vozidiel osôb zdravotne postihnutých /imobilných/ označených v zmysle vyhl. č. 99/1989 Zb.
    b/ za užívanie verejného priestranstva v osobitných prípadoch na základe povolenia Obecného úradu v Heľpe a to počas výstavby a pri odstraňovaní porúch zariadení a inžinierskych sietí,
    c/ ak právnická alebo fyzická osoba odstráni skládku do 48 hodín od jej založenia a verejné priestranstvo uvedie do pôvodného stavu.

§ 23
Sadzba dane

1/ Základná sadzba dane je 1,00 eur za každý aj neúplný  m2  užívaného verejného priestranstva a každý aj neúplný deň.
2/ Za skládky tuhých palív na dobu kratšiu ako 5 dní 0,20 eur za každý, aj neúplný m2  a každý aj neúplný deň. 

3/ Za umiestnenie stavebných zariadení, stavieb inžinierskych sietí, rôznych skládok materiálu, prekopávok ciest a chodníkov v obci je daň 0,20 eur za každý aj neúplný m2    užívaného verejného priestranstva a každý aj neúplný deň. 

4/  Za trvalé parkovanie vozidla: 
-	za osobné motorové vozidlo a traktor 3,50 eur mesačne
-	za nákladné vozidlo do 3 t  17,00 eur mesačne
-	za kamión, náves 27,00 eur mesačne
-	za obytný príves 3,50 eur mesačne
-	za vrak 20,00 eur mesačne

5/ Za zaujatie verejného priestranstva na trhovisku je stanovená daň 10,00 eur za každých aj začatých 10 m2 (počíta sa plocha zastavaná stánkom  a 1 m pred stánkom a plocha zastavaná automobilom) a každý aj neúplný deň.
Daň za 1 predajný stôl - predajné miesto (automobil) je stanovená na 10,00 eur/deň.
     Pri zaplatení dane za zaujatie verejného priestranstva na jeden rok dopredu s intervalom predaja 1x mesačne alebo pri zaplatení dane na štvrťrok a intervalom predaja 1x týždenne sa poskytne žiadateľovi zľava 20 %.

§ 24
Splatnosť dane

1/ Ak sa verejné priestranstvo užíva viac ako 3 dni, daň sa vyberá počínajúc dňom, kedy začalo užívanie verejného priestranstva až do dňa, kedy daňovník oznámil písomne obecnému úradu, že užívanie verejného priestranstva skončilo a priestranstvo bolo uvedené do pôvodného stavu.
      Ak sa verejné priestranstvo užíva viac ako 3 dni, daňovník je povinný podať priznanie k dani Obecnému úradu v Heľpe do 5 dní odo dňa vzniku daňovej povinnosti, daňovník je tiež povinný ohlásiť do 5 dní každú skutočnosť, ktorá má vplyv na výšku dane. 

2/ Daň je splatná v hotovosti pri ohlasovaní vzniku daňovej povinnosti, najneskôr do 5 dní po tom, čo verejné priestranstvo bolo uvedené do pôvodného stavu.  

3/ V prípade, že sa verejné priestranstvo užíva viac ako 1 mesiac vzniká daňová povinnosť najneskôr do 5 dní od ukončenia každého mesiaca.
Splatnosť dane je do 15 dní odo dňa nadobudnutia právoplatnosti rozhodnutia.

ČASŤ ŠIESTA
Daň za ubytovanie

 § 25 
Predmet dane

	Predmetom dane za ubytovanie je odplatné prechodné ubytovanie podľa § 754 až 759 Občianskeho zákonníka v ubytovacom zariadení (ďalej len „zariadenie“), ktorým je hotel, motel, botel, hostel, penzión, apartmánový dom, kúpeľný dom, liečebný dom, ubytovacie zariadenie prírodných liečebných kúpeľov a kúpeľných liečební, turistická ubytovňa, chata, stavba na individuálnu rekreáciu, zrub, bungalov, kemping, minikemp, táborisko, rodinný dom, byt v bytovom dome, v rodinnom dome alebo v stavbe slúžiacej na viaceré účely.

§ 26
Daňovník

Daňovníkom je fyzická osoba, ktorá sa v zariadení odplatne prechodne ubytuje.

§ 27
Základ dane

Základom dane je počet prenocovaní.

§ 28
Sadzba dane

Správca dane určuje sadzbu dane za ubytovanie  0,20  € na osobu a prenocovanie.

§ 29
Daňová povinnosť

1/ Daňová povinnosť vzniká dňom začatia poskytovania odplatného prechodného ubytovania fyzickej osobe v ubytovacom zariadení, ktorých kategorizáciu určuje vyhláška MH SR č. 277/2008 Z.z.).

2/ Platiteľ dane – prevádzkovateľ zariadenia, ktorý odplatné prechodné ubytovanie poskytuje – je povinný správcovi dane do 30 dní odo dňa vzniku alebo zániku daňovej povinnosti oznámiť všetky zmeny.
 
3/ Platiteľ dane je povinný viesť písomne preukázanú evidenciu ubytovaných fyzických osôb – kniha ubytovaných. V knihe ubytovaných je platiteľ dane povinný očíslovať strany a predložiť knihu ubytovaných správcovi dane do 30 dní od vzniku daňovej povinnosti, na opečiatkovanie a potvrdenie správnosti začatia vedenia evidencie. Kniha ubytovaných musí obsahovať:
-	 meno a priezvisko ubytovaného,
-	číslo občianskeho preukazu alebo cestovného pasu,
-	trvalý pobyt,
-	dátum príchodu a odchodu.

Platiteľ je povinný na výzvu správcu dane predložiť knihu ubytovaných pri kontrole alebo ju doručiť správcovi dane v lehote stanovej vo výzve. 

4/ Platiteľ dane je povinný vydať daňovníkovi (fyzická osoba, ktorá sa v zariadení odplatne prechodne ubytuje) potvrdenie o zaplatení dane. Potvrdenie o zaplatení dane musí obsahovať:
-	číslo potvrdenia,
-	dátum vydania potvrdenia,
-	kto vystavil potvrdenie a kto prijal zaplatenú daň,
-	počet prenocovaní,
-	výška zaplatenej dane,
-	pečiatka a podpis oprávnenej osoby, ktorá vystavila potvrdenie.

Pokladničný doklad o zaplatení dane je platiteľ dane povinný uchovávať 10 rokov od vystavenia pre daňové účely.

§ 30
Spôsoby vyberania dane a jej odvodu

1/ Platiteľ dane vyberá daň od daňovníka spôsobom:
-	v hotovosti priamo do pokladne platiteľ dane. Platiteľ dane odovzdá daňovníkovi potvrdenie (originál) a kópiu si ponechá platiteľ dane pre daňovú kontrolu,
-	prevodom z účtu daňovníka na účet platiteľa dane. Dokladom o zaplatení dane je výpis z účtu z peňažného ústavu, ktorý platiteľ uchová pre daňovú kontrolu.
2/ Platiteľ dane môže platiť a odvádzať miestnu daň týmito spôsobmi:
a)	v hotovosti priamo do pokladne správcu dane,
b)	bezhotovostným prevodom na účet správcu dane: SK09 5600 0000 0020 0212 6001 vedený v Prima banka Slovensko, a. s. pobočka Brezno.

3/ Platiteľ dane je povinný zaplatenú daň daňovníkom odviesť správcovi dane štvrťročne, a to do 10. dňa po uplynutí štvrťroka.

ČASŤ SIEDMA
Poplatok

§ 31
Predmet poplatku

     Poplatok za komunálne odpady a drobné stavebné odpady sa platí podľa množstva vyprodukovaných komunálnych odpadov a drobných stavebných odpadov na  území obce.

§ 32
Poplatník

1/ Platiteľom poplatku je :
a)	fyzická osoba, ktorá má v obci trvalý alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len „nehnuteľnosť“), 

b)	právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,

c)	podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

2/ Platiteľom nie je osoba, ktorej oprávnenie užívať nehnuteľnosť vyplýva z povahy právneho vzťahu s poplatníkom podľa ods.1, ak na jeho základe
a)	užíva priestory nehnuteľnosti vyhradené na prechodné ubytovanie v zariadení na to určenom,
b)	je hospitalizovaná v zariadení poskytujúcom služby zdravotnej starostlivosti,
c)	užíva z dôvodu plnenia povinností vyplývajúcich z pracovnoprávneho vzťahu alebo iného obdobného vzťahu s poplatníkom nehnuteľnosť, ktorú má právo užívať alebo ju užíva aj poplatník, alebo
d)	v nehnuteľnosti, ktorú má poplatník právo užívať alebo ju užíva, vykonáva pre poplatníka práce alebo mu poskytuje iné služby v rámci výkonu svojej činnosti a pri tejto činnosti produkuje komunálne odpady alebo drobné stavebné odpady.

3/ Obec stanovuje, že poplatok od poplatníka v ustanovenej výške pre obec vyberá a za vybraný poplatok ručí:
a)	vlastník nehnuteľnosti, ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí, ak nedôjde k určeniu zástupcu alebo správcu písomným oznámením takejto osoby obci Heľpa do 30 dní, obec určí spomedzi vlastníkov alebo spoluvlastníkov zástupcu, ktorý poplatok pre obec vyberie, 
b)	správca, ak je vlastníkom nehnuteľnosti štát, vyšší územný celok alebo obec (ďalej len „platiteľ“).

4/ Platiteľ a poplatník sa môžu písomne dohodnúť, že poplatok obci odvedie priamo poplatník za odvedenie poplatku obci ručí platiteľ.

5/ Ak viacero poplatníkov podľa odseku 1 písm. a) žije v spoločnej domácnosti, plnenie povinností poplatníka môže za ostatných členov tejto domácnosti na seba prevziať jeden z nich. Za poplatníka, ktorý nie je spôsobilý na právne úkony v plnom rozsahu plní povinnosti poplatníka jeho zákonný zástupca, prípadne opatrovník. Povinnosti poplatníka nesmie za iného prevziať alebo plniť osoba, ktorá sa dlhodobo zdržiava mimo územia Slovenskej republiky alebo je nezvestná. Tieto skutočnosti, ako aj ich zmeny je osoba, ktorá za iného plní povinnosti poplatníka, povinná bezodkladne písomne oznámiť obci.

6/ Poplatková povinnosť vzniká dňom, ktorým nastane skutočnosť uvedená v odseku 1.

§ 33
Oznamovacia povinnosť

1/ Ohlasovaciu povinnosť je povinný vykonať každý poplatník do jedného mesiaca:
-	odo dňa vzniku poplatkovej povinnosti
-	odo dňa, keď nastala skutočnosť, ktorá má vplyv na zánik poplatkovej povinnosti,
-	odo dňa skončenia určeného obdobia, ak v priebehu tohto obdobia došlo k zmene už ohlásených údajov.

2/ Poplatník je povinný ohlásiť obci:
-	svoje identifikačné údaje /FO – meno, priezvisko, dátum narodenia, adresa trvalého pobytu alebo prechodného pobytu, PO – názov alebo obchodné meno, sídlo alebo miesto podnikania, IČO/,
-	identifikačné údaje osôb, s ktorými žije v spoločnej domácnosti, a za ktoré plní povinnosť poplatníka,
-	údaje rozhodujúce na určenie poplatku s dokladmi potvrdzujúcimi uvádzané údaje, ak požaduje zníženie alebo odpustenie poplatku predloží aj doklady, ktoré odôvodňujú žiadosť.

§ 34
Sadzba poplatku

1/  Sadzba poplatku za komunálne odpady a drobné stavebné odpady sa pre množstvový zber pre kalendárny rok stanovuje ako ekonomický ekvivalent skutočných nákladov pri množstvovom  zbere podľa mernej jednotky litre, resp. dm3  nasledovne:
 
-	0,0409 eur za jeden liter alebo dm3 komunálnych odpadov alebo drobných stavebných odpadov,

-	0,0409 eura za kilogram drobných stavebných odpadov bez obsahu škodlivín.

2/ Obec určuje poplatok ako súčin frekvencie odvozov,  sadzby podľa odseku 1 a objemu zbernej nádoby, ktoré poplatník užíva v súlade so zavedeným systémom  zberu komunálnych odpadov a drobných stavebných odpadov /množstvový zber/ podľa VZN obce č. 1/2016 o odpadoch.
 Pre fyzické osoby sa uvedený poplatok platí zakúpením jedného žetónu za jeden odvoz jednej  110 l zbernej odpadovej nádoby s KO a DSO v hodnote 4,50 eur  /1 x 0,0409 eur/l x 110 l /.

Pre fyzické osoby – podnikateľov a právnickým osobám sa stanovuje poplatok za jeden odvoz jednej 110 l zbernej odpadovej nádoby s KO a DSO v hodnote 4,50 eur / 1x 0,0409 eur /l x 110 l/, pričom povinný poplatok je určený vo výške 2 žetónov/ rok.

3/ Iné druhy odpadov, ktoré fyzické osoby, fyzické osoby – podnikatelia a právnické osoby odovzdajú na zbernom dvore budú spoplatňované podľa prevádzkového poriadku Zberného dvora.

§ 35
Splatnosť, spôsob, forma platenia poplatku

1/ Každý poplatník si na príslušný rok povinne zakúpi do 30. 6. bežného roka v hotovosti v pokladni Obecného úradu v Heľpe jeden žetón na odvoz 1 odpadovej nádoby         v hodnote 4,50 eur. Odvoz separovaného (triedeného) zberu pre fyzické osoby je bezplatný.

2/ Právnická osoba alebo fyzická osoba – podnikateľ zaplatí sadzbu poplatku                        vo výške 4,50 eur za jednu odovzdanú 110 l odpadovú nádobu na základe rozhodnutia. Splatnosť poplatku je vždy do 15 dní odo dňa nadobudnutia právoplatnosti rozhodnutia.

3/ Ďalšie žetóny si zakúpi každý poplatník priebežne podľa množstva vzniknutých komunálnych odpadov a DSO.

4/ V jednotlivých prípadoch na zmiernenie alebo odstránenie tvrdosti zákona obec môže poplatok za odpad znížiť aj pod dolnú hranicu sadzby. O zníženie je potrebné požiadať písomne s uvedením dôvodov a predložiť so žiadosťou aj potrebné doklady preukazujúce tvrdené skutočnosti v lehote do 30. 6. príslušného roka.

5/ Obec poplatok zníži alebo odpustí za obdobie, za ktoré poplatník obci preukáže:
a)	že sa v určenom období dlhodobo zdržiava alebo zdržiaval v zahraničí,
b)	svoju neprítomnosť v obci z dôvodu výkonu zamestnania.

Uvedené skutočnosti preukazuje obci poplatník žiadateľ o zníženie alebo odpustenie poplatku najmä predložením nasledovných dokladov:
-	pracovným povolením, a pod.
-	pracovná zmluva,
-	potvrdenie iného obecného alebo mestského úradu o zaplatení poplatku alebo o prechodnom ubytovaní.

6/ Uhradiť poplatok za drobný stavebný odpad v hotovosti pri odovzdaní drobného stavebného odpadu na mieste určenom obcou /prípadne po vystavení dokladu na obecnom úrade/ a následne bude poplatníkovi vydaný príjmový pokladničný doklad.

ČASŤ ÔSMA
DAŇ ZA PREDAJNÉ AUTOMATY

§ 36
Sadzba dane

Správca dane určuje sadzbu dane za predajné automaty:
 a) 40,00 € za jeden predajný automat a kalendárny rok, obsahujúci v skladbe ponúkaného tovaru najviac 10 druhov tovaru, 
b) 40,00 € za jeden predajný automat a kalendárny rok, obsahujúci v skladbe ponúkaného tovaru najviac 10 druhov tovaru, ak skladba ponúkaného tovaru obsahuje tabakové výrobky alebo alkoholické nápoje,
c) 50,00 € za jeden predajný automat a kalendárny rok s viac ako 10 druhov tovaru,
d) 50,00 € za jeden predajný automat a kalendárny rok s viac ako 10 druhov tovaru, ak skladba ponúkaného tovaru obsahuje tabakové výrobky alebo alkoholické nápoje. 

§ 37
Rozsah a spôsob vedenia preukázanej evidencie

Daňovník je povinný viesť písomne preukázanú evidenciu o počte prevádzkovania predajných automatov. Strany v evidencii je daňovník povinný očíslovať a predložiť evidenciu správcovi dane do 30 dní od vzniku daňovej povinnosti na opečiatkovanie a potvrdenie správnosti začatia vedenia evidencie. Evidencia o počte prevádzkovania predajných automatov musí obsahovať: 
a) deň začatia prevádzkovania predajného automatu, 
b) deň ukončenia prevádzkovania predajného automatu, 
c) druh, typ a názov predajného automatu, 
d) výrobné číslo predajného automatu,
e) obsah skladby ponúkaného tovaru do 10 druhov tovaru, 
f) obsah skladby ponúkaného tovaru nad 10 druhov tovaru, 
g) miesto umiestnenia predajného automatu. 

Evidenciu je daňovník povinný na výzvu správcu dane predložiť pri kontrole alebo ju doručiť správcovi dane v lehote stanovenej vo výzve. 

§ 38
Spôsob identifikácie predajných automatov

 Daňovník je povinný k priznaniu k dani za predajné automaty predložiť správcovi dane hodnoverné doklady výrobcu, ktoré identifikujú predajný automat.

ČASŤ DEVIATA
Spoločné ustanovenia

§ 39
Sankcie
 
1/ Ak si daňovník nesplní oznamovaciu povinnosť podľa tohoto všeobecne záväzného nariadenia alebo nepodá v stanovenom termíne priznania k poplatku, môže starosta obce uložiť pokutu podľa zákona č.563/2009 Z.z. o správe daní (daňový poriadok).
2/ Ak nebudú dane a poplatky zaplatené včas a v správnej výške, bude sa postupovať podľa zákona č.563/2009 Z.z. o správe daní (daňový poriadok).

3/ Pre poplatok za komunálne odpady a drobné stavebné odpady platia sankcie uvedené vo VZN č. 1/2016 o odpadoch.

§ 40
Platenie daní a poplatku

1/  Vyrubené dane a poplatok sa zaokrúhľujú na najbližší eurocent nadol. 
2/  Dane  a poplatky sa platia správcovi dane v slovenskej mene a možno ich zaplatiť s uvedením  prideleného variabilného symbolu: 
	- v hotovosti do pokladne OcÚ v Heľpe oproti potvrdeniu o zaplatení
 	- poštovou poukážkou
	- bezhotovostným prevodným príkazom na účet obce SK09 5600 0000 0020 0212 6001 vedený v Prima banka Slovensko, a.s., pobočka Brezno.

 Pri každej platbe musí byť uvedené, na ktorú daň a poplatok je platba určená.

3/  Výnos dane z nehnuteľností je príjmom rozpočtu správcu dane - Obce Heľpa. /§ 100 cit. zák./

ČASŤ DESIATA
Záverečné ustanovenia

§ 41
Záverečné ustanovenia

1/ Daňové konanie sa riadi zák. č.563/2009 Z.z. o správe daní (daňový poriadok) v znení neskorších predpisov, ak cit. zákon neustanovuje inak.
	
2/ Daňovníci sú povinní spolupôsobiť v daňovom konaní. 

3/ Pokiaľ v tomto všeobecne záväznom nariadení nie je podrobnejšia úprava, odkazuje sa na zák. č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov  a zák. č.563/2009 Z.z. o správe daní (daňový poriadok).

4/  Dňom nadobudnutia účinnosti tohto všeobecne záväzného nariadenia sa ruší:      Všeobecne záväzné nariadenie č. 4/2015 o miestnych daniach a miestnom poplatku za komunálne odpady a drobné stavebné odpady. 
   
5/   VZN bolo schválené Uznesením OZ obce Heľpa č. 351/2016  zo dňa 2.12.2016.

6/ Toto VZN bolo  vyvesené na úradnej tabuli obce Heľpa od 5.12.2016 do  31.12.2016.                
                  
7/  Toto všeobecne záväzné nariadenie obce Heľpa nadobúda účinnosť dňom 1.1.2017.                                                    

V Heľpe,  5.12.2016                                                                                Peter Hyriak, v.r.
                                                                                                                starosta obce

Schválené všeobecne záväzné nariadenie
Na rokovaní obecného zastupiteľstva dňa:	2.12.2016	
Číslo uznesenia:	351/2016	
Vyhlásené vyvesením na úradnej tabuli obce dňa:	5.12.2016	
VZN nadobúda účinnosť dňom: